Salma-dødsfallet: Ektemannen fikk utsatt rettssak med falsk legeerklæring
Fire dager før rettssaken skulle starte, sendte Salmas ektemann inn en legeerklæring til Hordaland tingrett. Ingen undersøkte om den var ekte. Ektemannen er saksøkt av Salmas indiske familie. De mener han er ansvarlig for hennes død – og krever 900.000 kroner i erstatning. – Det er hjerteskjærende at vi som etterlatte etter Salma må kjempe for hennes rettferdighet, sa lillesøster Kulsoom Shariff til VG. Søndag avslørte VG en rekke feil politiet gjorde da de etterforsket Salmas dødsfall i 2017.  Etterforskningen endte opp i en drapstiltale mot ektemannen, før hele saken ble henlagt etter at det ble sådd tvil om dødsårsaken. Ektemannen har hele tiden nektet for drap. Døden på barnerommet: Gift, forsikringspenger og en forsvunnet pute Til tross for at ektemannen ble saksøkt allerede i 2019, er den sivile rettssaken fortsatt ikke gjennomført. Den er blitt utsatt gang på gang.  Sist det var planlagt rettssak i Hordaland tingrett, var i februar i år. Samme navn som kjæreste Allerede i oktober i 2022 forsøkte ektemannen å få saken utsatt, ifølge rettsdokumenter.  Han oppga helsemessige årsaker for ønsket om utsettelse, men fikk ikke medhold av retten. Så fire dager før rettssaken skulle starte opp i februar, sendte ektemannen inn en legeerklæring på engelsk. Der sto det at han var pasient ved et sykehus i Filippinene. Ifølge dokumentet hadde han hjerterytmeforstyrrelser og ble frarådet reising. Legeerklæringen, som var skrevet på engelsk, var signert av en kvinnelig kardiolog.  Søndag avslørte VG at legens navn er det samme som ektemannens nye kjæreste – og at sykehuset i den filippinske byen Aparri endret navn for flere år siden. Legens tittel feilstavet Det finnes heller ingen leger med dette navnet i Filippinene, ifølge det filippinske legeregistret. I erklæringen, som er på engelsk, er legens tittel «kardiolog» feilstavet to steder, blant annet i signaturen. Ingen har undersøkt legeerklæringens ekthet, før VG gjorde det. Tingrettsdommer Jarle Ringheim er den som har saken i Hordaland tingrett. Han ønsker ikke å svare på VGs funn angående ektemannens falske legeerklæring, men viser til sakens rettsdokumenter. Svarer ikke på spørsmål VG har også sendt flere spørsmål til sorenskriver i Hordaland tingrett, Håkon Rastum:  – Dommerne gjør alltid en vurdering av dokumenter som legges frem. Dommerens behandling kommer grundig frem i rettsbok, eventuelt i kjennelse eller beslutninger, sier sorenskriver Håkon Rastum i Hordaland tingrett til VG. – Utover dette kan jeg ikke kommentere en sak som er til behandling hos oss og det har også en side til at det er uavhengige dommere, sier Rastum. Retten: Gyldig fravær Da ektemannen sendte inn legeerklæringen i februar, hadde retten ingen opplysninger som ga grunn til å betvile dens ekthet, ifølge en kjennelse i saken. Retten anså det som sannsynlig at han hadde en sykdom som gjorde det umulig å møte i retten – og fraværet ble vurdert som gyldig. Ektemannen har også tidligere sendt inn legeerklæringer i saken.  VG har stilt både ektemannen og hans advokat, Reidar Steinsvik, spørsmål om legeerklæringene, men ingen av dem har svart på disse spørsmålene. Advokaten skriver at straffesaken mot ektemannen ble henlagt fordi ingen kunne fastslå dødsårsak: – Hun kan ha dødd uten at noen har forårsaket hennes død, sier han og understreker at hans klient skal anses som uskyldig. – Kan straffes Torleif Eilert Aarre, doktorgradsstipendiat ved Det juridiske fakultet i Bergen, forsker på forbrytelser som begås under rettssaker.  Han presiserer at han uttaler seg på generelt grunnlag, og at ektemannen har rett til å bli ansett som uskyldig inntil det motsatte er bevist.  – Dette kan i første rekke rammes av straffelovens regler om dokumentforfalskning. Det kan også diskuteres om forholdet kan straffes som uriktig forklaring, ved å legge frem falske legeerklæringer for retten.  En part som ikke overholder møteplikten, uten gyldig fravær, kan også idømmes såkalt rettergangsstraff, sier Aarre. – Det kan virke som at norske domstoler har liten bevissthet rundt disse reglene, sier han. – Løgn og fanteri Advokat Harald Grape, som representerer Salmas indiske familie, har reagert på flere av legeerklæringene. – Det er løgn og fanteri. Det er fabrikkert. Det er gjennomgående falske legeerklæringer i saken. – Hvordan opplever klientene dine disse gjentatte utsettelsene av rettssaken? – Det er fortvilende og utmattende for dem. Det begynner å betvile det norske systemet, samtidig har de forståelse for dommerens problem. For det er jo et rettssystem som fungerer langt på vei, at man ikke skal mistro legeerklæringer med mindre det er beviser for det. De er ikke sinte på domstolen, men de ser jo at systemet kan manipuleres. Kan behandles - uten at ektemannen møter 4. desember er det på ny planlagt rettssak i Hordaland tingrett. Nå vil rettssaken gå sin gang – uavhengig av om ektemannen møter eller ei. – Erstatningssaken har vært omberammet flere ganger, og det er ikke uvanlig at saker kan bli utsatt av ulike grunner. Dette forhindrer imidlertid ikke at søksmålet blir behandlet. Saksøkte har fått oppnevnt prosessfullmektig. Det er da enklere å få avgjort saken, selv om en part ikke møter selv, sier sorenskriver Rastum.
Salmas familie saksøker ektemannen for 900.000 kroner i erstatning etter hennes død Salmas ektemann fikk en sivil rettssak utsatt ved å sende inn en falsk legeerklæring  Legeerklæringen var skrevet på engelsk og signert av en kvinnelig kardiolog. Navnet hennes var det samme som ektemannens nye kjæreste Rettssaken har blitt utsatt flere ganger, og Salmas familie opplever dette som fortvilende og utmattende